חוק הפיקוח על שירותים פיננסיים (קופות גמל) (תיקון מס' 12), התשע"ה-2015
הצעת חוק ממשלתית, הכנסת ה-20
פורסם: ספר החוקים, חוברת 2499, עמ' 236, 2015-08-05T00:00:00+03:00
חוק הפיקוח על שירותים פיננסיים (קופות גמל) (תיקון מס' 12), התשע"ה-2015
(להלן - התיקון), התקבל ביום י"ג באב התשע"ה (29 ביולי 2015). התיקון קובע כי עמית שהצטברו לזכותו בכל חשבונותיו בקופת גמל לא משלמת לקצבה סכום כולל של עד 8,000 שקלים חדשים, יהיה רשאי למשוך את הכסף מהקופה בהתאם לתקנות שיקבע שר האוצר. שני נושאים נוספים בתיקון: האחד, הסמכת הממונה על שוק ההון, ביטוח וחיסכון לתת הוראות לכלל קופות הגמל, לסוגי קופות גמל או לקופות גמל בדבר זכויות וחובות של עמיתים שייקבעו בתקנון קופת גמל וניסוחן. השני הוא הבהרה לעניין חופש הבחירה של העובד לבחור את קופת הגמל, ככזה שאוסר על המעביד לא רק להתנות תשלום כספים לקופת גמל עבור עובדו בכך שהם יופקדו בקופה מסוימת או בקופה שהעובד יבחר מתוך רשימה, אלא גם ככזה שאוסר על המעביד להתנות גם על שיעור מרכיב תשלומי המעסיק, בהם גם רכישת ביטוח אובדן כושר עבודה וכן על שיעור תשלומי המעסיק למרכיב הפיצויים.